Mikkelin lukion Vikke Elfving kirjoitti 12 laudaturia.

Ylioppilaskirjoitusten Suomen ennätys 11 laudaturia rikkoutui tänä keväänä. Mikkeliläinen Vikke Elfving kirjoitti 12 ainetta ja sai kaikista laudaturin.

– Kirjoitin keväällä 2015 kuusi ainetta eli äidinkielen, pitkän matematiikan, lyhyen saksan, lyhyen venäjän, fysiikan ja kemian, hän kertoo.

Yllä olevalla videolla peräti kaksitoista laudaturia kirjoittanut Vikke Elfving kertoo opiskeluvinkkinsä lukiolaisille

Mikkelin lukion oppilas Elfving jatkoi kovaa tahtia syksyllä 2015.

– Syksyllä kirjoitin pitkän ruotsin, pitkän englannin, terveystiedon ja psykologian, hän sanoo.

Tänä keväänä 20-vuotias Elfving sitten kirjoitti vielä biologian ja maantieteen.

– Olen menossa kesällä asevelvollisuutta suorittamaan Karjalan Prikaatiin Vekaranjärvelle, hän sanoo.

Vikke Elfving suuntaa varusmiespalvelukseen ja sitten Aalto-yliopistoon.­

Opiskelupaikka irtosi todistuksen perusteella.

– Armeijan jälkeen olen menossa Aalto-yliopistoon opiskelemaan fysiikkaa ja matematiikkaa, Elfving kertoo.

Hän kehuu suomalaista koulua ja opettajia.

– Meillä suomalaisilla on hieno mahdollisuus oppia monia kieliä koulussa. Vaikka englannilla pärjää, monipuolinen kielitaito avaa suomalaisille useita ovia elämässä, hän korostaa.

Elfvingin mukaan kielitaito laajentaa lisäksi maailmankuvaa.

– Ylipäätään voi esimerkiksi lukea uutisia vaikkapa ruotsiksi ja englanniksi. Samoin nykyajan jännittynyt poliittinen tilanne on sellainen, että on esimerkiksi kiinnostavaa lukea venäläisistä medioista, miten siellä totuutta tarjoillaan kansalle, hän pohtii.

Hän harrastaa yleisurheilua ja pianonsoittoa.

– Yleisurheilussa leipälajini on pikajuoksu, Mikkelin Kilpa-Veikkojen riveissä urheileva Elfving kertoo.

Hänen soittoharrastuksensa alkoi klassisesta musiikista, mutta laajentumista on jo tapahtunut musiikkiopiston vaiheiden jälkeen.

– Nykyään viehättää lähinnä jazzin soittamien pianolla, hän kertoo.